Ril'sk

**Ril'sk** () om Venäman lidn, lidnankund da avtotesol'm Kurskan agjan päivlaskmas. Se om Ril'skan rajonan administrativine keskuz da pala.

## Istorii
Eländpunkt mainitase ezmaižen kerdan aigkirjas vl 1152 nügüdläiženke nimitusenke. Nimi sündui severskalaižiden paganusen Jarilo-jumalan pühäsijan tagut nügüd'aigaižen lidnan kukhan päl. Ril'sk oli ühtennimižen ruhtinazkundan pälidnaks 12. voz'sadan keskespäi vhesai 1523, sid' kändihe Venäman palaks. Oli mülünu Sur'he Litvanman ruhtinazkundha (1360-nded voded — 1500). Ril'sk sai makundan lidnan oficiališt statusad 18. voz'sadal. Vl 1894 raudtesarak tuli lidnha. Toižen mail'man sodan aigan lidn oli okkupiruidud nacistižen Germanijan sodavägil (5. reduku 1941 — 30. eloku 1943).

Ril'sk šingotase kancelärižiden ladlüsiden tegimel, sömtegimištol (saguden edheotand, saharantegim, leibtegim) i turizmal.

## Geografijan andmused

Lidn sijadase rajonan päivnouzmaiženno röunanno, Seim-jogen muugotil randoil ( 696 km pitte, Desnan hura ližajogi), 160 m ü.m.t. keskmäižel korktusel.

Matkad Ukrainhasai om koumekümne kilometrad päivlaskmha i lodeheze orhal. Matkad Kurskhasai om 105 km päivnouzmha orhal, 126 km avtotel vai 140 km raudtel. Lähembaine lidn om L'gov 41 km päivnouzmha orhal, 46 km avtotedme vai 65 km raudtedme. E38-avtomaršrut (Ukrainan pohjoine — Kazahstanan suvi) läbitab lidnad. *Ril'sk*-raudtestancii radab Seiman hural randal, se om 24-kilometrižen sarakon lopstancii Korenevo-stancijaspäi.

## Tobmuz
Ril'sk om lidnankundan üks'jäižeks eländpunktaks. Lidnankundan pind — 16,26 km².

## Eläjad
Vl 1939 lidnan ristitišt oli 12 401 eläjad. Vn 2010 Venäman rahvahanlugemižen mödhe lidnan eläjiden lugu oli 15 671 ristitud, rajonan pol', vn 2021 — 15 069 ristitud. Kaik 16 319 eläjad oli lidnas vl 2017. Kaikiš suremb lidnan ristitišt oli 19 472 eläjad vl 1989 i 19 400 eläjad vll 2000−2001.

Rahvahad (ozutadud rahvahudenke vl 2010): venälaižed — 97,0 %, ukrainalaižed — 1,5 %, toižed rahvahad — 1,5 %.

Ortodoksižen hristanuskondan kahesa pühäpertid oma kaičenus i saudud lidnas: kaks' päjumalanpertid, kaks' jumalanpertid i nell' časounäd. Mugažo ph. Mikulain mez'jumalankodi radab ani lidnan pohjoižröunan taga.

## Openduz
Lapsiden opendusen aluzkundad oma viž nimitadud i nomeruidud päivkodid (nomer 1..5), aluzškol nomer 2, koume keskškolad (nomer 1, 4, 5), lapsiden sädamižen pert', čomamahtoiden škol, lapsiden da norišton sportškol.

Professionaližen opendusen aluzkundad oma Kurskan agjan äiprofil'ne kolledž Daniil Graninan nimed (baziruiše Ril'skas, edel vn 2022 keväz'kud Ril'skan agrarine tehnikum i Ril'skan socialiž-pedagogine kolledž eriži), Ril'skan aviacine tehnine kolledž i Kurskan bazižen medkolledžan Ril'skan filial.

## Galerei

Усадьба купца Рыльск угол К Либкнехта 9 и Ленина 77 (фото 3).jpg|Lidnan tobmuden pert' (2019. voz' vai sen aigemba)
Покровский собор (Рыльск).jpg|Jumalanmaman Katken päjumalanpertin nägu, vn 2011 nägu
Рыльский авиационный технический колледж гражданской авиации.jpg|Aviacine tehnine kolledž vl 2011
Рыльск (Курская область), исторический музей.jpg|Istorine muzei (torguindrived ende, vn 2004 olend)
Rylsk P5080392 2200.jpg|Vanh avtotesild Seimas päliči ph. Mikulain mez'jumalankodinke tagamal vl 2017


## Homaičendad


## Irdkosketused
* Lidnankundan oficialine sait (''admrylsk.gosuslugi.ru'').